Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 299/2007 Z. z. o úprave osobných požitkov poskytovaných duchovným cirkví a náboženských spoločností v znení nariadenia vlády Slovenskej republiky č. 610/2007 Z. z. sa predkladá na základe § 3 ods. 2 zákona č. 218/1949 Zb. o hospodárskom zabezpečení cirkví a náboženských spoločností štátom v znení zákona č. 467/2005 Z. z. 

Uvedené ustanovenie zákona určuje, že základný plat duchovných sa v príslušnom roku zvýši o rovnaké percento a v rovnakom termíne, ako sa zvýši základná stupnica platových taríf zamestnancov pri výkone práce vo verejnom záujme podľa osobitného predpisu (zákon 
č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov).

Podľa § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov uzatvorili zmluvné strany 1. októbra 2008 v rámci kolektívneho vyjednávania Kolektívnu zmluvu vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov na rok 2009. 
Podľa tejto kolektívnej zmluvy sa od 1. januára 2009 zvyšuje základná stupnica platových taríf zamestnancov pri výkone práce vo verejnom záujme, ktorá tvorí prílohu č. 1 nariadenia vlády Slovenskej republiky  č. 630/2007 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme o 7 %.
 
V nadväznosti na uvedené sa rovnakým spôsobom a v rovnakom termíne zvyšujú základné platy duchovných cirkví, ktoré požadujú finančný príspevok zo štátneho rozpočtu.  

Na vydanie nariadenia vlády splnomocňuje vládu Slovenskej republiky § 3 ods. 2 zákona 
č. 218/1949 Zb. v znení zákona č. 467/2005 Z.z. 

Návrh nariadenia vlády nemá podstatný vplyv na zamestnanosť a tvorbu pracovných miest, ani vplyv na životné prostredie, podnikateľské prostredie a informatizáciu spoločnosti. Finančné krytie z hľadiska štátneho rozpočtu bude zabezpečené príslušným zákonom o štátnom rozpočte na rok 2009. Vplyv na štátny rozpočet je vyčíslený v doložke pre posudzovanie vplyvov. 
         Do materiálu boli zapracované všetky akceptované pripomienky uplatnené pripomienkujúcimi subjektmi v medzirezortnom pripomienkovom konaní a jedna pripomienka bola akceptovaná čiastočne.
         Pripomienky k materiálu nezaslali vôbec: Ústredie práce, sociálnych vecí a rodiny Slovenskej republiky, Evanjelická cirkev a. v. na Slovensku, Gréckokatolícka cirkev v SR, Pravoslávna cirkev na Slovensku, Reformovaná kresťanská cirkev na Slovensku, Evanjelická cirkev metodistická, Slovenská oblasť, Bratská jednota baptistov v SR, Rímskokatolícka cirkev v SR, Cirkev bratská v SR, Ústredný zväz Židovských náboženských obcí, Starokatolícka cirkev na Slovensku, Cirkev československá husitská na Slovensku, Ekumenická rada cirkví v SR,  Ministerstvo vnútra Slovenskej republiky, Predseda vlády SR pre vedomostnú spoločnosť, európske záležitosti, ľudské práva a menšiny, Najvyšší kontrolný úrad Slovenskej republiky, Európske spotrebiteľské centrum, Ministerstvo životného prostredia Slovenskej republiky, Ministerstvo zdravotníctva Slovenskej republiky a Úrad pre reguláciu sieťových odvetví.
	
Materiál bol prerokovaný a schválený Legislatívnou radou vlády SR 9. decembra 2008.